Diari Oficial de la Generalitat Valenciana


Sumari del DOGV 9668, del 24-08-2023 (2023/8879)

RESOLUCIÓ de 14 de juny de 2023, del director general de Qualitat i Educació Ambiental, per la qual es formula la declaració d'impacte ambiental del projecte d'ampliació de producció de la granja marina número 12, d'engreixament d'orada, llobarro, corbina i cèrvia en gàbies flotants en aigües del Mediterrani, en el terme municipal de la Vila Joiosa. Expedient: (1668225) 022/2021/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9668

Data del DOGV
:   24-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8879


Data del document
:   14-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 14 de juny de 2023, del director general de Qualitat i Educació Ambiental, per la qual es formula la declaració d'impacte ambiental del projecte d'ampliació de producció de la granja marina número 12, d'engreixament d'orada, llobarro, corbina i cèrvia en gàbies flotants en aigües del Mediterrani, en el terme municipal de la Vila Joiosa. Expedient: (1668225) 022/2021/AIA. [2023/8879]  
  
  
«Declaració d'impacte ambiental  
Expedient: (1668225) 022/2021/AIA.  
Títol: ampliació de producció de la granja marina núm. 12 d'engreixament d'orada, llobarro, corbina i cèrvia en gàbies flotants en aigües del Mediterrani.  
Promotor: Niordseas, SL.  
Òrgan substantiu: Secció de Pesca Marítima (DT Alacant).  
Ref. òrgan substantiu: ANIA/03.0026.  
Localització: la Vila Joiosa (Alacant).  
  
Antecedents i descripció del projecte  
Niordseas, SL, explota una granja marina a la Vila Joiosa. Consten antecedents al projecte en els expedients següents:  
- L'expedient 103/7814-ZIT, per al qual es va emetre la DIA inicial amb data 16 d'abril de 1998 a favor de la mercantil Gramamed, SL, que autoritzava 17 gàbies (12 gàbies de 16 m de diàmetre per a producció i 5 gàbies de 5,5 m de diàmetre per a transport i preengreixament) que ocupen una superfície d'unes 22,4 hectàrees.  
- L'expedient 171/3647-VGI, d'ampliació de granja marina per a orada i llobarro a favor de Gramamed, SL, que autoritzava un augment de la producció anual d'unes 340 t/any a 1.800 t/any. Augmentant la instal·lació a 24 gàbies d'engreixament en la superfície del polígon autoritzat inicialment.  
- L'expedient 041/1106-KSA d'ampliació de granja marina d'engreixament d'orada, llobarro i corbina a favor de Niordseas, SL (segons el projecte, el 4 de juny de 2013 la instal·lació canvia de titularitat), per a la qual es va emetre una DIA per a un augment de la producció fins a 3.500 t/any de les tres espècies indicades, i per a això va augmentar la superfície de concessió fins a 50,4 hectàrees i es van instal·lar 24 gàbies noves.  
Actualment, la mercantil Niordseas, SL, promou un projecte d'ampliació de la producció de la granja marina d'engreixament d'orada, llobarro, corbina i cèrvia a 1,2 milles nàutiques del port de la Vila Joiosa (Alacant) amb rumb 115° en una concessió del domini públic maritimoterrestre. Ocupa una superfície de 504.000 m² (50,4 ha) en un polígon de 900 x 560 m. Les coordenades de l'abalisament perimetral són les següents:  
  
Coordenades de l'abalisament perimetral (DATUM WGS84/ETRS89)  
  
BOIA Latitud Longitud  
A 38° 30.001 N 0° 11.950 W  
B 38° 29.802 N 0° 11.833 W  
C 38° 29.673 N 0° 12.196 W  
D 38° 29.869 N 0° 12.30°'W  
E 38° 29.546 N 0° 11.718 W  
F 38° 29.424 N 0° 12.070 W  
  
  
La instal·lació projectada consistirà en 42 gàbies (30 gàbies de 25 m de diàmetre i 12 gàbies de 38 m de diàmetre) i una plataforma flotant per a l'alimentació. Es pretén augmentar la capacitat de la granja de 3.500 t/any a 5.000 t/any de les espècies: orada, llobarro, corbina i cèrvia, especificant en un document annex que la distribució de la producció de cadascuna de les espècies seria de 800 t/any d'orada, 500 t/any de llobarro, 3.500 t/any de corbina i 200 t/any de cèrvia.  
Tramitació administrativa  
En data 23 de desembre de 2020, la Secció de Pesca Marítima de la Direcció Territorial d'Alacant (òrgan substantiu) va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. Aquesta s'acompanya de:  
- Projecte.  
- Estudi d'impacte ambiental.  
- Sol·licitud del promotor.  
- Informe de la Direcció General de Turisme.  
- Informes de l'Ajuntament de la Vila Joiosa (Urbanisme, Medi Ambient, Arqueologia, Ple de l'Ajuntament).  
- Certificat d'exposició pública de l'Ajuntament de la Vila Joiosa.  
  
- Informe de Producció i Sanitat Animal.  
- Informe de la Direcció General de l'Aigua.  
- Informe desfavorable de Cultura i Patrimoni de data 7 de juliol de 2020.  
- Informe de Capitania Marítima.  
- Informe de Ports de l'Estat.  
- Informe del Ministeri de Defensa (Comandància).  
- Publicació en el DOGV de l'anunci d'informació pública de l'expedient.  
- Certificat d'exposició pública.  
- Documentació complementària.  
En data 22 de desembre de 2021, l'òrgan substantiu va donar trasllat a aquest òrgan ambiental d'una nova documentació complementària, estudi de soroll, estudi de corrents, arqueologia submarina, així com d'informes de seguiment ambiental de la instal·lació actual, realitzats periòdicament pel promotor.  
En data 30 de gener de 2023, l'òrgan ambiental remet el requeriment a l'òrgan substantiu per a completar l'expedient. En particular, es requereix informe favorable de l'òrgan competent en matèria de cultura i patrimoni.  
El 15 de març de 2023, l'òrgan substantiu remet de nou l'informe desfavorable de la Direcció General de Cultura i Patrimoni de data 7 de juliol de 2020.  
El 17 de març de 2023, l'òrgan substantiu remet un nou informe desfavorable de la Direcció General de Cultura i Patrimoni de data 8 de març de 2023.  
No s'ha remés l'informe sobre domini públic maritimoterrestre i de les estratègies marines (article 37.2 apartat d de la Llei 21/2013).  
  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci en el DOGV número 8840 de 22 de juny de 2020.  
Així mateix, es va realitzar la informació pública, mitjançant un anunci exposat al tauler d'anuncis de la Direcció Territorial de la Conselleria d'Agricultura, Medi Ambient, Canvi Climàtic i Desenvolupament Rural d'Alacant, des del 12 de juny de 2020 i durant 30 dies. Durant el període d'exposició pública esmentat s'han presentat les al·legacions següents:  
- En data 21 de juliol de 2020 es presenten al·legacions per part de la Confraria de Pescadors de la Vila Joiosa.  
- En data 22 de juliol de 2020, el director de les excavacions arqueològiques subaquàtiques del bé d'interés cultural (BIC) Derelicte Bou Ferrer, al·lega que els corrents submarins produeixen ja en l'actualitat afecció sobre el BIC, i que l'increment de la producció agreujarà la situació. Sol·licita que es requerisca a l'empresa consultora un estudi complementari dels corrents submarins en l'enclavament del BIC Derelicte Bou Ferrer, que puga sustentar els arguments de no afecció sobre el patrimoni cultural.  
- En data 22 de juliol de 2020, es presenten al·legacions dels següents departaments de l'Ajuntament de la Vila Joiosa: del Servei d'Urbanisme, del Departament de Medi Ambient i de la Secció Municipal d'Arqueologia.  
- En data 23 de juliol de 2020, la Direcció General de Turisme presenta al·legacions per considerar que l'ESIA manca d'indicadors sobre l'impacte ambiental que suposaria l'augment de la producció sobre el sector turístic de la zona.  
- En data 24 de juliol de 2020, el Ple de l'Ajuntament de la Vila Joiosa emet informe desfavorable del projecte, d'acord amb les al·legacions presentades pels departaments, anteriorment esmentats, de l'Ajuntament de la Vila Joiosa.  
- En data 31 d'agost de 2020, el director de les excavacions arqueològiques subaquàtiques del bé d'interés cultural Derelicte Bou Ferrer presenta al·legacions en el mateix sentit que les presentades en data 22 de juliol.  
- En data 14 de setembre de 2020, l'Ajuntament de la Vila Joiosa remet un escrit del director de les excavacions arqueològiques subaquàtiques del bé d'interés cultural Derelicte Bou Ferrer.  
- En escrit de data 9 de novembre de 2020, la mercantil Niordseas, SL, contesta les al·legacions formulades durant la fase d'exposició pública. Cal destacar, entre altres: la justificació de l'àrea de sedimentació, l'acreditació de l'equip redactor de l'ESIA, l'explicació de l'evolució de la praderia de posidònia, així com la proliferació d'espècies (gorgònies i Pinna sp.) gràcies a la protecció que els ofereix la instal·lació, al·leguen a més que la instal·lació no produeix afecció al turisme, i destaquen que cinc platges del municipi han obtingut bandera blava entre altres raons per la qualitat de les aigües; així mateix, indica que en gener de 2020 es van encarregar dos estudis acústics a una consultora especialitzada. En contestació a les al·legacions presentades pel director d'excavacions del Derelicte Bou Ferrer, la mercantil al·lega que prèviament a l'ESIA l'empresa noruega Akerbla va realitzar un estudi de corrents a 5 i 15 m de profunditat, els resultats d'aquest estudi indiquen que els corrents predominants en la zona són de component NE-ENE (54° - 57°) amb una velocitat mitjana de 8,2 cm/s a 5 m i de 7,2 cm/s a 15 m de profunditat, i conclou: «Amb aquestes dades, l'àrea d'influència de la granja s'estén fins a 290 m al voltant de les gàbies. Tenint en compte la direcció d'aquests corrents i que el Bou Ferrer es troba a 1.140 m de la gàbia més pròxima, el derelicte queda clarament fora de la influència directa de la granja». El promotor continua explicant que, tenint en compte el càlcul que realitza l'Institut d'Ecologia Litoral emprant els valors màxims de corrents, s'obté que amb component est, que és el que podria afectar el Bou Ferrer, la distància és de tot just 221,28 m. Quant a la taxa de sedimentació (segons model de l'ESIA) 2 g/m²/d a 200 m al·lega: no sembla raonable, per tant, que a més d'1 km de distància la sedimentació puga ser de diversos mm al dia, i conclou dient que si existeix el problema, té un altre origen, i no consideren necessari realitzar un altre estudi complementari de corrents submarins. No obstant això, l'empresa es compromet a entregar una còpia dels informes del programa de vigilància a l'Ajuntament de la Vila Joiosa i a incloure nous punts de mostra per a controlar la qualitat de l'aigua de bany de les platges més pròximes a la granja, així com l'evolució dels sediments en les proximitats del Bou Ferrer.  
  
Simultàniament, es va formular una consulta a les administracions públiques afectades. S'han rebut els informes següents:  
- Informe favorable condicionat de la Presidència de Ports de l'Estat, de data 2 de juliol de 2020, el qual indica que la instal·lació constitueix un obstacle per a la navegació i, per tant, haurà de ser abalisada.  
  
- Informe favorable de Ports, de data 6 de juliol de 2020, informe el sentit del qual és favorable per no suposar un augment de la superfície de concessió del domini maritimoterrestre.  
- Informe desfavorable de la Direcció General de Cultura i Patrimoni, de data 7 de juliol de 2020. Es tracta d'un informe vinculant el sentit del qual és desfavorable, per l'afecció severa i crítica sobre el Derelicte Bou Ferrer (BIC).  
- Informe favorable de Sanitat Animal, de data 15 de juliol de 2020.  
  
- Informe favorable de Capitania Marítima de data 4 d'agost de 2020.  
- Informe favorable condicionat del Servei de Planificació de Recursos Hidràulics i Qualitat de les Aigües, de data 12 d'agost de 2020. L'informe indica que haurà de complir-se el pla de vigilància ambiental.  
- Informe favorable del Ministeri de Defensa, de data 14 de desembre de 2020.  
- Informe desfavorable de la Direcció General de Cultura i Patrimoni de data 8 de març de 2023.  
  
Consideracions ambientals  
El projecte presentat es localitza a 1,2 milles nàutiques del port de la Vila Joiosa (Alacant) amb rumb 115°, amb una profunditat que va des dels 37 als 50 m de fons detrítics sedimentaris (arenes molt fines, fangs i substrats rocosos aïllats). L'increment de producció generarà un creixement dels residus generats, a causa de l'augment de femta i de restes de pinso no consumit.  
Localitzada la instal·lació mitjançant el visor cartogràfic, s'observa que la instal·lació es troba aproximadament a 2 km de la línia de costa i pròxima al jaciment arqueològic subaquàtic Bou Ferrer, declarat bé d'interés cultural amb categoria de zona arqueològica pel Decret 145/2015, de 18 de setembre, del Consell, amb codi 59.81.108-856, i publicat en el DOGV de data 21 de setembre de 2015. Així mateix, es troba registrat en la UNESCO dins del seu Catàleg de millors pràctiques del patrimoni cultural subaquàtic.  
En relació amb aquest bé d'interés cultural, la Direcció General de Cultura i Patrimoni ha emés un primer informe desfavorable, de data 7 juliol de 2020, que és legalment vinculant. En aquest es fa referència al fet que el projecte no incorpora un estudi d'afecció al patrimoni arqueològic, subscrit per un tècnic arqueòleg especialitzat en arqueologia subaquàtica per a determinar la possible afecció al patrimoni i que l'esment al patrimoni recollit en el projecte queda reflectit succintament sense especificar l'autoria d'aquest estudi i sense incloure les mesures protectores i correctores per a reduir, eliminar o compensar els efectes ambientals negatius ocasionats en cadascuna de les seues fases, als efectes previstos en l'article 11 de la Llei 4/1998, d'11 de juny, de la Generalitat, del patrimoni cultural valencià. Així mateix, l'informe indica que el projecte incideix en els valors protegits del jaciment arqueològic subaquàtic, posant en perill els valors dels quals deriva el seu reconeixement patrimonial al màxim nivell. «Tenint en compte que la principal afecció al patrimoni de l'ampliació de producció és precisament la seua exposició en una costa oberta i sense protecció, on el pinso que es distribueix en cada gàbia produeix una certa quantitat de deixalles, principalment en forma de nutrients, matèria orgànica i sòlids suspesos que són alliberats directament a la columna d'aigua i que constitueixen un impacte ambiental més significatiu, que ha d'emprar-se per a la valoració de l'impacte ambiental. Els fenòmens associats a aquests processos són ben coneguts: coloració verdosa de l'aigua i enterboliment. Això s'ha observat anualment en totes les campanyes d'excavacions arqueològiques del derelicte i en les visites guiades, coincidint amb els torns d'alimentació dels peixos, i és un gran impediment per a la consecució d'aquestes». L'informe prossegueix: «El sediment procedent de la femta i l'alimentació forma una gruixuda capa sedimentària sobre les restes arqueològiques destapades, i afecten directament aquests sediments a l'equilibri i el manteniment del material arqueològic, amb la consegüent deterioració de les àmfores, metalls i del mateix fustam». L'informe conclou dient que «en l'àmbit del projecte es constata afecció severa i crítica sobre el Derelicte Bou Ferrer».  
  
Així mateix, la Direcció General de Cultura i Patrimoni emet un segon informe desfavorable, de data 8 de març de 2023, després dels estudis realitzats pels instituts d'Enginyeria dels Processos Químics i d'Arqueologia i Patrimoni Històric de la Universitat d'Alacant, denominat «Caracterització dels sediments depositats en el Bou Ferrer i estimació de taxes de deposició (fase II)», l'informe de resultats que, sense concloure definitivament la procedència directa del material en suspensió amb càrrega de nutrients significativa, constata l'existència d'aquesta en la zona i que la distància en el fons de la taxa de deposició presenta una extensió superior a la de 1.200 m. Per tant, la Direcció General de Cultura i Patrimoni emet un informe desfavorable als efectes patrimonials previstos en els articles 11 i 62 de la Llei 4/1998, d'11 de juny, del patrimoni cultural valencià. Per la greu afecció severa i crítica que afectaria la conservació del Derelicte Bou-Ferrer (bé d'interés cultural), en relació amb el projecte d'ampliació de producció d'engreixament d'orada, llobarro, corbina i cèrvia, promogut per Niordseas, SL. Aquest informe conclou que pel seu sentit desfavorable i el seu abast o força legalment vinculant, no sols pel que estableix l'article 11 de la Llei 4/1998, d'11 de juny, sinó per la declaració de BIC del Derelicte Bou-Ferrer, es constata afecció i perill per als valors que incorpora aquest important jaciment, tal com han sigut formalitzats, la qual cosa activa, a més, les competències tutelars de la Direcció General de Cultura i Patrimoni i impedeix la prossecució del procediment d'aprovació del projecte per l'òrgan substantiu.  
  
La incompatibilitat de l'activitat per afecció i perill per als valors que incorpora aquest important jaciment en la zona projectada no permet continuar amb l'avaluació ambiental de l'expedient, sense perjudici que, si es continua amb aquest procediment, pogueren determinar-se altres afeccions derivades de la realització de l'activitat en aquesta zona.  
  
  
Consideracions jurídiques  
La normativa vigent en matèria d'avaluació ambiental està constituïda per la Llei 21/2013, de 9 de desembre (estatal), i la Llei 2/1989, de 3 de març, desenvolupada pel Decret 162/1990, de 15 d'octubre, modificat pel Decret 32/2006, de 10 de març (autonòmica).  
Les instal·lacions per a cultius aquàtics i piscifactories estan subjectes a avaluació d'impacte ambiental ordinària, d'acord amb l'article 1 epígraf g del Decret 32/2006, de 10 de març, en concordança amb l'annex I.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar no acceptable, només als efectes ambientals, el projecte d'ampliació de la granja marina núm. 12 d'engreixament d'orada, llobarro, corbina i cèrvia en gàbies flotants en aigües del Mediterrani, promoguda per Niordseas, SL, atés que l'execució d'aquest projecte podria ocasionar efectes adversos significatius sobre el medi ambient, ja que no és possible establir condicions en les quals puga desenvolupar-se per a l'adequada protecció del patrimoni cultural.  
  
Segon  
D'acord amb el que s'ha previst en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 14 de juny de 2023.- El director general de Qualitat i Educació Ambiental: Joan Piquer Huerga.»